Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Depų tarnybos (toliau – Perkančioji organizacija) vykdomo pirkimo Nr. 8830794 „Transporto priemonių remonto paslaugos“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.

Tarnyba, prevencine tvarka peržiūrėjusi Pirkimo dokumentus ir 2026-08-21 Perkančiosios organizacijos paaiškinimus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl taikomos kainodaros 
1.1. Pirkimo sąlygų 7 priedo „Paslaugų pirkimo - pardavimo sutarties projektas“ (toliau – Sutarties projektas) 5.2.4 papunktyje nustatyta: „Paslaugų teikimui reikalingų detalių įkainojimui, taikoma kintamojo įkainio kainodara. Transporto priemonių gedimų pašalinimui reikalingų detalių įkainius sudarys kintamoji dalis, kuri nustatoma pagal „Audatex“ programoje pateiktų atsarginių dalių kainas ir tiekėjo pasiūlytos (bus nurodytas nuolaidos procentas) %   nuolaidos, kuri skaičiuojama absoliutiniu dydžiu“. Perkančioji organizacija atsakydama į Tarnybos klausimą dėl detalių įkainojimui pasirinktos kintamo įkainio kainodaros pagrįstumo, nurodė, kad „<...> teikiant transporto priemonių remonto paslaugas iš anksto nėra ir negali būti žinoma, kokių konkrečiai detalių ir kokio kiekio prireiks, kadangi tai priklauso nuo faktinio transporto priemonės gedimo, nustatomo tik atlikus diagnostiką <...> remontui reikalingų atsarginių detalių asortimentas yra praktiškai neribotas ir priklauso nuo remontuojamų transporto priemonių modelių bei mazgų įvairovės, todėl iš anksto sudaryti baigtinį fiksuotų detalių įkainių sąrašą nėra įmanoma; atsarginių detalių rinkos kainos kinta sutarties galiojimo laikotarpiu“. Tarnyba pažymi, kad pasirinkus kintamo įkainio kainodarą,  turi būti ne tik tenkinamos Kainodaros taisyklių nustatymo metodikos[footnoteRef:2] (toliau – Kainodaros metodika) 24 punkte[footnoteRef:3] nustatytos objektyvios šios kainodaros taikymo aplinkybės, bet ir pirkimo dokumentuose ir sutartyje turi būti nustatytos Kainodaros metodikos 26 punkte nurodytos sąlygos. [2:  Kainodaros taisyklių nustatymo metodika, patvirtinta Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 (žr. aktualią redakciją).]  [3:  „24. Kintamo įkainio kainodara gali būti nustatoma tik pagrįstais atvejais, kai yra neracionalu naudoti kitus kainos apskaičiavimo būdus ir:
24.1.  pirkimo vykdytojui reikia pirkti skirtingų prekių ir (ar) paslaugų, kurių kiekių ir asortimento (apimčių) pirkimo vykdytojas iš anksto negali prognozuoti, šios prekės ir (ar) paslaugos perkamos nuolat reguliariai, sudarius ilgalaikes (ne trumpesnes kaip 1 (vienerių metų) sutartis ir jų kainos skelbiamos visiems viešai, pavyzdžiui, prekių pažymėtomis kainomis išdėstymas parduotuvės vitrinoje ar lentynose, internetinėse parduotuvėse ir pan., arba
24.2. perkamų prekių ir (ar) paslaugų rinkos kaina skirtingu laikotarpiu tiesiogiai priklauso nuo aiškiai apibrėžiamos kainos dalies, kuri priklauso nuo tam tikro išorinio parametro“.] 

Kainodaros metodikos 26.1 papunktyje nustatyta, kad „<...> pirkimo vykdytojas pirkimo dokumentuose turi nurodyti, kaip teikiant pasiūlymą apskaičiuojama kintama dalis <...> ir turi nurodyti preliminarius numatomų įsigyti prekių ir (ar) paslaugų kiekius ar jų lyginamuosius koeficientus <...>. Pažymėtina, kad šiuo atveju Pirkimo dokumentuose preliminarūs numatomų įsigyti detalių kiekiai ar jų lyginamieji koeficientai nėra nustatyti. Be to, Kainodaros metodikos 26.3 papunktyje nustatyta, kad tiek pirkimo dokumentuose, tiek sutartyje turi būti nurodyta, jog už prekių ir (ar) paslaugų sąraše nurodytas ir (ar) nenurodytas, tačiau su pirkimo objektu susijusias prekes ir (ar) paslaugas bus apmokama ne didesnėmis nei užsakymo pateikimo dieną tiekėjo viešai skelbiamomis prekybos vietoje ar interneto svetainėje galiojančiomis šių prekių ir (ar) paslaugų kainomis, pridedant tiekėjo pasiūlytą priedą ar atimant nuolaidą. Atkreiptinas dėmesys, kad ši sąlyga Pirkimo dokumentuose taip pat nenustatyta, o detalių kintamoji įkainio dalis siejama su „Audatex“ ar lygiavertėje programinėje įrangoje pateikiamomis detalių kainomis. Atsižvelgiant į Kainodaros metodikos 26.3 papunkčio nuostatas, Tarnybos vertinimu, tokiose programose pateikiamos kainos negali būti laikomos tiekėjo viešai prekybos vietoje ar interneto svetainėje skelbiamomis kainomis pirmiau nurodyto papunkčio prasme. 
Taip pat pažymėtina, kad Tarnyba prašė Perkančiosios organizacijos paaiškinti, kodėl detalėms nebuvo pasirinkta fiksuoto įkainio, sutarties vykdymo išlaidų atlyginimo kainodara ar šių kainodaros būdų derinys, taip pat, ar pasirenkant kintamo įkainio kainodarą buvo įvertintos Kainodaros metodikos 28 punkto nuostatos bei Tarnybos išaiškinimas „Remonto paslaugų pirkimas“. Tačiau Perkančioji organizacija, atsakydama į Tarnybos klausimą, nepaaiškino, kodėl šio Pirkimo atveju nebūtų tinkama taikyti sutarties vykdymo išlaidų atlyginimo kainodarą ar kitą Kainodaros metodikoje numatytą kainos apskaičiavimo būdą.
Atsižvelgdama į pirmiau nurodytų aplinkybių visumą, Tarnyba pažymi, kad Pirkimo dokumentuose detalėms nustatyta kintamo įkainio kainodara neatitinka Kainodaros metodikos 26.1 ir 26.3 papunkčiuose nustatytų reikalavimų. Tarnyba rekomenduoja iš naujo įvertinti detalėms taikytiną kainos apskaičiavimo būdą ir atitinkamai pakeisti Pirkimo dokumentus.
Pažymėtina, kad šiuo atveju kainodaros ištaisymas suponuotų Pirkimo dokumentų sąlygų, turinčių įtakos potencialių dalyvių ratui, pasiūlymų parengimui ir jų vertinimui, pakeitimą, todėl tokie pakeitimai būtų laikomi esminiais Pirkimo sąlygų pakeitimais Įstatymo 36 straipsnio 6 dalies prasme.

2. Dėl skelbime apie Pirkime pateiktos informacijos
Skelbimo apie pirkimą 2.1.2 papunktyje „Sutarties vykdymo vieta“ ir 5.1.2 papunktyje „Sutarties vykdymo vieta“ nurodyta „Šalies administracinis vienetas (NUTS): Vilniaus apskritis (LT011)“. Tačiau Pirkimo sąlygų 1 ir 2 priedų „Techninė specifikacija“ (toliau – Techninė specifikacija) 2.2 papunktyje nustatyta: „Paslaugos turi būti atliekamos Vilniaus, Kauno miestuose ar jų rajonuose“. Taigi, skelbime apie pirkimą pateikta informacija apie Sutarties vykdymo vietą neatitinka Techninėje specifikacijoje nustatytos Paslaugų teikimo teritorijos. Atsižvelgdama į tai, Tarnyba rekomenduoja patikslinti skelbime apie pirkimą pateiktą informaciją, paskelbiant pranešimą apie pakeitimus.

3. Dėl kvalifikacijos reikalavimo
3.1. Pirkimo sąlygų 5 priedo „Tiekėjų pašalinimo pagrindai, kvalifikacijos reikalavimai ir aplinkos apsaugos vadybos sistemos standartai“ 2 lentelėje „Kvalifikacijos reikalavimai“ nustatytas reikalavimas: „Tiekėjas, per pastaruosius 3 metus iki pasiūlymo pateikimo termino pabaigos pagal vieną ar daugiau paslaugų  yra savo jėgomis tinkamai suteikęs  transporto priemonių dalių tiekimo ir remonto paslaugų (toliau – paslaugos)  <...>“. Tarnyba pažymi, kad Įstatymo 47 straipsnio 7 dalyje nustatyta, kad tiekėjo kvalifikacijos reikalavimai nustatomi pagal Tiekėjo kvalifikacijos reikalavimų nustatymo metodiką (toliau – Metodika)[footnoteRef:4]. Metodikos 16.2 papunktyje nurodyta, kad, kai pirkimo objektas dalus, turi būti nustatomas toks kvalifikacinis reikalavimas: „Tiekėjas per paskutinius 3* metus iki pasiūlymo pateikimo termino pabaigos pagal vieną ar daugiau įvykdytų ar tebevykdomų sutarčių yra savo jėgomis [tinkamai**] suteikęs [nurodoma, kas bus laikoma pagrindinėmis panašiomis paslaugomis].“ Taigi, kvalifikacijos reikalavime nustatyta formuluotė „pagal vieną ar daugiau paslaugų“ neatitinka Metodikos 16.2 papunktyje nustatytos formuluotės. Atsižvelgdama į tai, Tarnyba rekomenduoja kvalifikacijos reikalavimą patikslinti pagal Metodikos 16.2 papunkčio nuostatas. [4:  Tiekėjo kvalifikacijos reikalavimų nustatymo metodika, patvirtinta Viešųjų pirkimų tarnybos direktoriaus 2017 m. birželio 29 d. įsakymu Nr. 1S-105 (žr. aktualią redakciją). ] 

3.2. Pažymėtina, kad kvalifikacijos reikalavimo formuluotė „tinkamai suteikęs  transporto priemonių dalių tiekimo ir remonto paslaugų“ aiškiai neatspindi Perkančiosios organizacijos Tarnybai pateikto paaiškinimo, kad tinkama laikoma tiekėjo patirtis „<...> teikiant transporto priemonių remonto paslaugas, kurių teikimo metu buvo naudojamos (tiekiamos) remontui reikalingos transporto priemonių dalys <...>“, o atskiros transporto priemonių dalių tiekimo (pardavimo) veiklos patirties nereikalaujama ir ji nebus vertinama. Atsižvelgiant į tai, siekiant išvengti skirtingo kvalifikacijos reikalavimo interpretavimo ir galimų ginčų vertinant tiekėjų kvalifikaciją bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja patikslinti kvalifikacijos reikalavimo formuluotę taip, kad ji atitiktų Perkančiosios organizacijos pateiktą paaiškinimą.

4. Dėl pašalinimo pagrindų 
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti VPĮ 46 str. 7 d. nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ Daugiau informacijos galima rasti Tarnybos informaciniame pranešime „EBVPD papildytas punktu D3“.

5. Dėl Pirkime keliamų žaliųjų reikalavimų
5.1. Pirkimo sąlygų 5 priedo „Tiekėjų pašalinimo pagrindai, kvalifikacijos reikalavimai ir aplinkos apsaugos vadybos sistemos standartai“ 3 lentelės „Aplinkos apsaugos vadybos sistemos standartai“ (toliau – Pirkimo sąlygų 5 priedas) skiltyje „Atitikį pagrindžiantys dokumentai“ nustatyta: „Tiekėjas su pasiūlymu turi pateikti galiojančio akredituoto ISO 14001:2015 sertifikato kopiją arba dokumentą, kuris patvirtintų, kad įmonė dalyvauja EMAS vadybos srityje. Perkančioji organizacija pripažins ir kitose valstybėse narėse įsisteigusių nepriklausomų įstaigų išduotus lygiaverčius sertifikatus (VPĮ 48 str.). Lygiavertis sertifikatas tai sertifikatas, kuris išduotas vadovaujantis tokiu pačiu standartu, tik išduotas kitose valstybėse (jeigu Lietuvoje perimti ISO standartai žymimi LST, tai Vokietijoje – DIN, Slovakijoje – STN ir t. t“. Tarnyba, pažymi, kad Aplinkos apsaugos kriterijų taikymo, vykdant žaliuosius pirkimus, tvarkos aprašo (toliau – Aprašas) 4.3 papunktyje nustatyta „nėra produktų sąraše, bet perkamai paslaugai ar darbui tiekėjas taiko aplinkos apsaugos vadybos sistemos reikalavimus pagal standartą LST EN ISO 14001 „Aplinkos vadybos sistemos. Reikalavimai ir naudojimo gairės“ (toliau – LST EN ISO 14001) arba Europos Sąjungos aplinkosaugos vadybos ir audito sistemą (toliau – EMAS) ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais tiekėjo pateiktais lygiaverčiais įrodymais (lygiaverčiai įrodymai gali būti priimami atliekant supaprastintus pirkimus ar Viešųjų pirkimų įstatymo <...>, o kitų pirkimų atvejais lygiaverčiai įrodymai priimami tik jeigu tiekėjas dėl nuo jo nepriklausančių objektyvių priežasčių negali pateikti sertifikatų per nustatytą laiką)“[footnoteRef:5]. Taigi, nustatyti aplinkos apsaugos vadybos sistemos reikalavimo atitiktį pagrindžiantys dokumentai neatitinka Aprašo 4.3 papunkčio ir Įstatymo 48 straipsnio  2 dalies. Pirma, Aprašo 4.3 papunktyje nustatyta, kad tiekėjas aplinkos apsaugos vadybos sistemos reikalavimus turi taikyti būtent perkamai paslaugai, tuo tarpu Pirkimo sąlygose reikalaujama nurodyta, kad „dalyvauja EMAS vadybos srityje“. Antra, Pirkimo sąlygose lygiavertis sertifikatas apibrėžtas tik kaip pagal tą patį standartą kitoje valstybėje išduotas sertifikatas, nors tiek Aprašo 4.3 papunktyje, tiek Įstatymo 48 straipsnio 2 dalyje numatyta galimybė taikyti ir kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais. [5:  Analogiška nuostata įtvirtinta ir Įstatymo 48 straipsnio 2 dalyje. ] 

Be to, pažymėtina, kad Sutarties projekto 13.1.1 papunktyje nustatyta: Paslaugos tiekėjas įsipareigoja teikiamai Paslaugai taikyti aplinkos apsaugos vadybos sistemos reikalavimus pagal standartą LST EN ISO 14001, EMAS arba kitą aplinkos apsaugos vadybos standartą, pagrįstą atitinkamais Europos ar tarptautinių standartizacijos organizacijų patvirtintais standartais, arba pateikti lygiaverčius atitikties įrodymus“. Taigi, šiuo atveju Pirkimo sąlygų 5 priede ir Sutarties projekto 13.1.1 papunktyje nurodyti skirtingi aplinkos apsaugos vadybos sistemos reikalavimo atitiktį pagrindžiantys dokumentai.
Atsižvelgdama į tai, Tarnyba rekomenduoja patikslinti (suvienodinti) aplinkos apsaugos vadybos sistemos reikalavimo atitiktį pagrindžiančius dokumentus pagal Aprašo 4.3 papunkčio nuostatas.

6. Dėl maksimalaus įkainio
Pirkimo sąlygų 3 priede „Pasiūlymo forma“ nustatyta, kad tiekėjas pasiūlyme turi nurodyti darbų valandinį įkainį. Sutarties projekto 5.2.5 papunktyje nustatyta, kad remonto paslaugoms taikoma fiksuoto įkainio kainodara, ir numatyta vieta paslaugų suteikimo valandiniam įkainiui įrašyti. Atsižvelgiant į šias Pirkimo dokumentų sąlygas, darytina išvada, kad į sutartį bus įrašomas laimėjusio tiekėjo pasiūlyme nurodytas remontų darbų valandinis įkainis. Atkreiptinas dėmesys, kad Pirkimo dokumentuose nėra nustatytas maksimalus leistinas remonto darbų valandinis įkainis, kurį viršijus tiekėjo pasiūlymas būtų atmetamas. Tai suponuoja, kad tiekėjas gali pasiūlyti ir didesnį nei Pirkimo sąlygų 6 priede „Pasiūlymų ekonominio naudingumo vertinimo metodika“ nustatyta maksimali vertinama remonto darbų valandinio įkainio reikšmė (Vmax) – 25 Eur/val. be PVM. Pažymėtina, kad Vmax reikmė naudojama balams pagal remonto darbų valandinio įkainio vertinimo kriterijų apskaičiuoti, pasiūlius 25 Eur/val. be PVM ar didesnį įkainį šiam kriterijui skiriama 0 balų, tačiau tokia reikšmė nenustato maksimalaus leistino remonto darbų valandinio įkainio, kurį viršijus pasiūlymas būtų atmetamas. Atsižvelgdama į tai, Tarnyba rekomenduoja Pirkimo dokumentuose nustatyti maksimalų leistiną remonto darbų valandinį įkainį, kurį viršijus tiekėjo pasiūlymas būtų atmetamas.

7. Kiti pastebėjimai
7.1. Pirkimo sąlygų 13.1.15 papunktyje nustatyta: „perkančioji organizacija, veikianti gynybos srityje, atitiktį dėl grėsmės nacionalinio saugumo interesams vertina, remdamasi kompetentingų institucijų informacija ir vadovaudamasi Pirkimo sąlygomis, Viešųjų pirkimų įstatymu (taikomos nuostatos, susijusios su nacionaliniu saugumu, kaip nurodyta VPĮ 45 straipsnio 21 dalyje (visa apimtimi), 47 straipsnio 8 dalyje)  <...>“. Šiuo atveju nustatyta, kad Pirkimo dokumentuose nėra numatytas Įstatymo 37 straipsnio 8 dalies taikymas. Atsižvelgiant į tai, Tarnyba rekomenduoja pakartotinai įsivertinti Įstatymo 37 straipsnio 8 dalies nuostatų taikymo pareigą Pirkime. Nustačius, kad minėtos Įstatymo 37 straipsnio 8 dalies nuostatos turi būti perkeltos į Pirkimo dokumentus, rekomenduojama jas aiškiai ir nedviprasmiškai įtraukti, siekiant užtikrinti pirkimo teisėtumą bei suderinamumą su Įstatymo reikalavimais.
7.2. Sutarties projekto 5.3.3.1 papunktyje nustatyta: „Bet kuri Sutarties Šalis Sutarties galiojimo metu turi teisę inicijuoti Sutarties įkainių peržiūrą (keitimą) <...> jeigu Vartojimo prekių ir paslaugų kainų pokytis (k), apskaičiuotas kaip nustatyta 5.3.3.6 punkte, viršija 5 procentus“. Tačiau Sutarties projekto 5.3.3.11 papunktyje nustatyta: „Sutarties įkainių peržiūra (keitimas) neatliekama, jeigu Sutarties kainos pokytis apskaičiuotas pagal 5.3.3.6 papunktį yra mažesnis nei 10 (dešimt) %“. Taigi, Sutarties projekto 5.3.3.1 ir 5.3.3.11 papunkčiuose nustatytos tarpusavyje prieštaraujančios sutarties įkainių peržiūros sąlygos. Atsižvelgiant į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja peržiūrėti, ir patikslinti (suvienodinti) Sutarties projekto sąlygas susijusias su įkainių peržiūra. 
7.3. Sutarties projekto 10.2 papunkčiuose nustatytos aplinkybės, laikomos dideliais arba nuolatiniais esminės sutarties sąlygos vykdymo trūkumais, iš esmės dubliuojasi su Sutarties projekto 12.2 papunkčiuose nustatytomis aplinkybėmis, kurios kvalifikuojamos kaip esminiai sutarties pažeidimai, pavyzdžiui, Sutarties projekto 10.2.3 ir 12.2.3 papunkčiuose reglamentuojamas Įstatymo 45 straipsnio 21 dalyje nurodytų aplinkybių atsiradimas, 10.2.4 ir 12.2.4 papunkčiuose, nustatomos aplinkybės, kad tiekėjas nesilaiko etikos kodekso Sutarties projekto 12.1 papunktyje nustatyta, kad Perkančioji organizacija turi teisę vienašališkai nutraukti sutartį tiek nustačius didelius arba nuolatinius esminės sutarties sąlygos vykdymo trūkumus, tiek tiekėjui padarius esminį sutarties pažeidimą, tačiau Sutarties projekto 9.3 ir 9.10 papunkčiuose nustatytos finansinės sankcijos siejamos tik su Sutarties projekto 12.2 papunkčiuose nustatytais esminiais sutarties pažeidimais. Atsižvelgiant į tai, kas nurodyta, neaišku, kokiais atvejais tos pačios faktinės aplinkybės turėtų būti kvalifikuojamos kaip dideli arba nuolatiniai esminės sutarties sąlygos vykdymo trūkumai pagal Sutarties projekto 10.2 papunkčius, o kokiais, kaip esminiai sutarties pažeidimai pagal Sutarties projekto 12.2 papunkčius. Taip pat neaišku, kokios teisinės ir finansinės pasekmės būtų taikomos tais atvejais, kai sutartis nebūtų nutraukiama dėl Sutarties projekto 10.2 papunkčiuose nustatytų didelių arba nuolatinių esminės sutarties sąlygos vykdymo trūkumų, kadangi Sutarties projekto 9.3 ir 9.10 papunkčiuose nustatytos sankcijos siejamos tik su Sutarties projekto 12.2 papunkčiuose nustatytais esminiais sutarties pažeidimais.
Siekiant užtikrinti aiškų ir nuoseklų Sutarties projekto sąlygų taikymą, rekomenduotina aiškiai atriboti Sutarties projekto 10.2 ir 12.2 papunkčių taikymo sritis ir nustatyti, kokiais atvejais taikomas kiekvienas iš šių pagrindų, taip pat aiškiai nustatyti kiekvienu atveju taikytinas teisines ir finansines pasekmes.
7.4. Sutarties projekto 4.1.1 nustatyta, kad „Tiekėjas Paslaugas įsipareigoja teikti 36 mėnesius nuo sutarties įsigaliojimo dienos“. Tuo tarpu Sutarties projekto 11.1.2 papunktyje nustatyta, kad „Sutartis galioja iki visiško prievolių įvykdymo (kol bus išnaudota Pradinės Sutarties vertė be PVM), bet jos terminas negali būti ilgesnis kaip 36 (trisdešimt šeši) mėnesiai“. Tarnyba pažymi, kad sutarties galiojimo terminas nėra tapatus paslaugų teikimo terminui, kadangi sutarties galiojimo terminas turi apimti laikotarpį, reikalingą ne tik paslaugoms suteikti, bet ir kitoms sutartinėms prievolėms, įskaitant atsiskaitymą už suteiktas paslaugas, įvykdyti. Atsižvelgdama į tai, Tarnyba rekomenduoja patikslinti Sutarties projektą, aiškiai atskiriant paslaugų teikimo ir sutarties galiojimo terminus bei nustatant tokį sutarties galiojimo terminą, kuris apimtų laikotarpį, reikalingą visoms sutartinėms prievolėms įvykdyti. Taip pat pažymėtina, kad tuo atveju, jei būtų tikslinamas sutarties galiojimo terminas, atitinkamai turėtų būti patikslintas ir skelbimo apie pirkimą 5.1.3 papunktis.
7.5. Pirkimo sąlygų 2.9 papunktyje nustatyta „Pirkimo sąlygų prieduose galimai nurodyti (jei yra) konkretūs modeliai ar tiekimo šaltiniai, konkretūs procesai, būdingi konkretaus tiekėjo tiekiamoms prekėms ar teikiamoms paslaugoms, ar prekių ženklai, patentai, tipai, konkreti kilmė ar gamyba, yra tik informacinio pobūdžio ir tiekėjas nėra įpareigotas siūlyti ir/ar naudoti konkrečių gamintojų produkciją, o standartai gali būti taikomi lygiaverčiai nurodytiems“. Atkreipiame dėmesį, kad nepriklausomai nuo to, kad Pirkimo dokumentuose yra įtvirtinta bendroji nuostata dėl lygiavertiškumo, prie kiekvieno konkretaus reikalavimo, atitinkančio Įstatymo 37 straipsnio 5 dalies nuostatas, privaloma nurodyti žodžius „arba lygiavertis“. Šiuo atveju pastebėtina, kad Pirkimo dokumentuose prie nurodytos „Audatex“ programinės įrangos ne visais atvejais nurodyta „arba lygiavertė“. Atsižvelgdama į tai, Tarnyba rekomenduoja peržiūrėti Pirkimo dokumentų visumą, patikslinti sąlygas, kuriose nurodyta „Audatex“ programinė įranga, bei įvertinti, ar Pirkimo dokumentuose nėra kitų konkrečių nurodymų, kuriems taikomos Įstatymo 37 straipsnio 5 dalies nuostatos ir esant tokiems nurodymams, prie jų įrašyti žodžius „arba lygiavertis“. Taip pat rekomenduojama susipažinti su Tarnybos parengtų DUK.
7.6. Perkančioji organizacija, atsakydama į Tarnybos klausimą dėl pasirinkto paslaugų teikimo ir atsarginių detalių kainų nustatymo modelio, paaiškino, kad „Audatex” arba lygiaverte programine įranga, pasirinktas modelis atsižvelgiant į rinkoje nusistovėjusią praktiką ir siekiant užtikrinti objektyvų bei skaidrų remonto darbų ir keičiamų detalių kainos nustatymą. Taip pat nurodė, kad tokios programinės įrangos naudojimas yra įprasta transporto priemonių remonto rinkos praktika. Pažymėtina, kad, vadovaujantis Įstatymo 17 straipsnio 1 dalimi, Perkančioji organizacija vykdant pirkimus turi užtikrinti lygiateisiškumo, nediskriminavimo, proporcingumo, abipusio pripažinimo ir skaidrumo principų laikymąsi. Be to, Įstatymo 17 straipsnio 3 dalyje nustatyta, kad „planuojant pirkimus ir jiems rengiantis negali būti siekiama dirbtinai sumažinti konkurenciją. Konkurencija laikoma dirbtinai sumažinta, kai pirkimu nepagrįstai sudaromos palankesnės ar nepalankesnės sąlygos tam tikriems tiekėjams“. Tarnybos vertinimu, vien aplinkybė, kad Pirkimo dokumentuose numatyta galimybė naudoti ne tik „Audatex“, bet ir lygiavertę programinę įrangą, savaime nepatvirtina, kad nustatytas reikalavimas dirbtinai nemažina potencialių tiekėjų konkurencijos. Perkančiosios organizacijos pateikti bendro pobūdžio paaiškinimai, kad tokios programinės įrangos naudojimas yra įprasta transporto priemonių remonto rinkos praktika, savaime nepatvirtina, kiek potencialių tiekėjų faktiškai naudojasi Pirkimo dokumentų reikalavimus atitinkančia programine įranga ir gali dalyvauti Pirkime nepatirdami papildomų su jos įsigijimu ar naudojimu susijusių išlaidų. Perkančiajai organizacijai nepateikus pagrindžiančių objektyvių įrodymų, nėra  galimybės įsitikinti, kad nustatytu reikalavimu nėra nepagrįstai ribojama potencialių tiekėjų konkurencija. 
Be to, Pirkimo dokumentuose numatyta galimybė naudoti ne tik „Audatex“, bet ir lygiavertę programinę įrangą kaip tai numatyta Įstatyme, savaime neužtikrina, kad skirtingose programinėse įrangose pateikiamos tų pačių atsarginių detalių kainos bus vienodos ar panašios. Perkančioji organizacija nurodė, kad lygiaverte būtų pripažįstama programinė įranga, kuri detalių kainas ir remonto darbų normas nustato remdamasi gamintojų duomenimis tokiu pat patikrinamu pagrindu kaip „Audatex“, tačiau nepateikė objektyvių duomenų, pagrindžiančių, kad skirtingose lygiavertėmis laikomose programinėse įrangose nurodomos tų pačių detalių kainos reikšmingai nesiskiria. Atsižvelgiant į tai, kad tiekėjų siūloma nuolaida skaičiuojama nuo atitinkamoje programinėje įrangoje nurodytos detalės kainos, skirtinga pradinė detalės kaina gali turėti tiesioginės įtakos galutinei Perkančiosios organizacijos mokėtinai kainai. Taip pat atkreiptinas dėmesys, kad nors Sutarties projekto 4.3.1 papunktyje numatyta, kad prieš pradėdamas teikti paslaugas tiekėjas privalo pateikti Perkančiajai organizacijai suderinti paslaugų sąmatą, tačiau Pirkimo dokumentuose nenumatyta, kaip Perkančioji organizacija patikrins, ar sąmatoje nurodytos atsarginių dalių kainos atitinka „Audatex“ ar lygiavertėje programinėje įrangoje nurodytas kainas.

Atsižvelgdama į pirmiau nurodytą, rekomenduojame peržiūrėti ir pakeisti Pirkimo dokumentuose nustatytas kainodaros taisykles,  ir kadangi toks pakeitimas laikytinas esminiu, Tarnyba rekomenduoja Pirkimą nutraukti ir esant poreikiui vykdyti naują viešąjį pirkimą, o prieš inicijuojant naujo pirkimo procedūras peržiūrėti ir patikslinti pirkimo dokumentus pagal šioje Rekomendacijoje pateiktas pastabas. Nustatant paslaugų kainodarą rekomenduojama, įsivertinti sutarties vykdymo išlaidų atlyginimo kainodaros taikymo galimybę, atsižvelgiant į Pirkimo objekto specifiką. Pažymėtina, kad tarptautinių pirkimų atvejais, kai keičiamos esminės pirkimo sąlygos taip, kad, jeigu tokios sąlygos būtų buvusios nustatytos iš pradžių, būtų buvę galima leisti dalyvauti kitiems kandidatams negu iš pradžių atrinktiesiems arba viešojo pirkimo procedūra būtų pritraukusi daugiau dalyvių, pirkimą reikia nutraukti ir pradėti naują pirkimo procedūrą[footnoteRef:6].  [6:  Įstatymo 36 straipsnio 6 dalis.] 

Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:7] ir 4[footnoteRef:8] dalių nuostatomis.  [7:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [8:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


